Catherine Krieps-Welbes

D'Catherine Krieps-Welbes, gebuer 1881, a gestuerwe virum 5. Juni 1954, war eng lëtzebuergesch Resistenzlerin am Zweete Weltkrich.Quell vum Artikel, wou net anescht uginn: 

 Liewen 
D'Catherine Welbes war mam Alex Krieps bestuet. D'Koppel hat dräi Kanner. Si haten zu Déifferdeng e klenge Bauerebetrib an eng Seeërei. 1932 ass hire Mann bei engem Accident ëm d'Liewe komm.

Wärend der däitscher Besatzung am Zweete Weltkrich huet d'Famill sech der Resistenz ugeschloss. Si ware Passeuren; hire Jong Emile huet zesumme mam Josy Goerres d'Organisatioun ‘'Service d'Action et de Renseignement des Patriotes Indépendants'' (SAR-PI-MEN) gegrënnt. Hie konnt, no enger Internéierung zu Hinzert, op London flüchten.

D'Gestapo huet dunn hir Duechter Marguerite an hiren Eedem gesicht; dofir hu si d'Catherine Krieps an hire Jong Albert festgeholl, fir datt si sollen hiren Openthalt verroden. D'Catherine an den Albert Krieps goufen an der Villa Pauly brutal verhéiert. Dono koum den Albert op Hinzert, an d'Catherine gouf am Prisong am Gronn inhaftéiert. No 6 Deeg gouf se, well hir näischt nogewise konnt ginn, nees fräigelooss.

Si goung op Veiane bei hir Schwëster wunnen, an huet eréischt nom Krich hir 3 Kanner kënnen erëmgesinn.

 Éierung 

 Médaille commémorative de la guerre 1914-1918 
 Médaille de la résistance armée 1940-1945, 
 Croix de la Résistance, 

Zu Déifferdeng gouf eng Strooss no hir genannt.L-4693.

Kategorie:Gebuer 1881
Kategorie:Gestuerwen 1954
Kategorie:Lëtzebuergesch Resistenzler
Kategorie:Persounen, no deenen eng Struktur zu Lëtzebuerg genannt ass
Kategorie:Ordre de la Résistance 1940–1944